CELEX: 32021R0666
Language: sk
Date: 2021-04-22 00:00:00
Title: Vykonávacie nariadenie Komisie (EÚ) 2021/666 z 22. apríla 2021, ktorým sa mení nariadenie (EÚ) č. 923/2012, pokiaľ ide o požiadavky na prevádzku letov s posádkou vo vzdušnom priestore U-space (Text s významom pre EHP)

23.4.2021   
               
               
                  SK
               
               
                  Úradný vestník Európskej únie
               
               
                  L 139/187
               
            
         VYKONÁVACIE NARIADENIE KOMISIE (EÚ) 2021/666
         z 22. apríla 2021,
         ktorým sa mení nariadenie (EÚ) č. 923/2012, pokiaľ ide o požiadavky na prevádzku letov s posádkou vo vzdušnom priestore U-space
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho články 31 a 44,
         keďže:
         
                     (1)
                  
                  
                     Vykonávacím nariadením Komisie (EÚ) č. 923/2012 (2) sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke platné pre všeobecnú letovú prevádzku.
                  
               
                     (2)
                  
                  
                     S cieľom umožniť, aby lietadlá s posádkou, ktorým nie je poskytovaná služba riadenia letovej prevádzky, mohli bezpečne lietať popri bezpilotných lietadlách vo vzdušnom priestore U-space, je dôležité, aby sa poloha lietadiel s posádkou oznámila poskytovateľom služieb U-space. To by sa malo dosiahnuť tak, že lietadlá s posádkou budú na seba elektronicky upozorňovať a účinne signalizovať svoju prítomnosť prostredníctvom prehľadových technológií.
                  
               
                     (3)
                  
                  
                     Vykonávacie nariadenie (EÚ) č. 923/2012 by malo obsahovať takéto požiadavky na prevádzku letov s posádkou vo vzdušnom priestore U-space.
                  
               
                     (4)
                  
                  
                     Takéto nové požiadavky by mali zvýšiť bezpečnosť zlepšením situačnej informovanosti vo vzdušnom priestore U-space.
                  
               
                     (5)
                  
                  
                     S cieľom zabezpečiť riadne vykonávanie tohto nariadenia by členské štáty a dotknuté zainteresované strany mali mať dostatok času na to, aby prispôsobili svoje postupy novému regulačnému rámcu.
                  
               
                     (6)
                  
                  
                     Agentúra Európskej únie pre bezpečnosť letectva vo svojom stanovisku č. 01/2020 (3) navrhla opatrenia v súlade s článkom 76 ods. 1 nariadenia (EÚ) 2018/1139.
                  
               
                     (7)
                  
                  
                     Vykonávacie nariadenie (EÚ) č. 923/2012 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,
                  
               PRIJALA TOTO NARIADENIE:
         
            Článok 1
            Nariadenie (EÚ) č. 923/2012 sa mení takto:
            
                        1.
                     
                     
                        V článku 2 sa dopĺňajú tieto body 146 a 147:
                        
                                    „146.
                                 
                                 
                                    ‚vzdušný priestor U-space‘ je zemepisná oblasť UAS určená členskými štátmi, v ktorej sa prevádzka UAS povoľuje len s podporou služieb U-space;
                                 
                              
                                    147.
                                 
                                 
                                    „služba U-space“ je služba využívajúca digitálne služby a automatické funkcie určená na podporu bezpečného, efektívneho a chráneného prístupu veľkého počtu UAS do vzdušného priestoru U-space.“
                                 
                              
                  
                        2.
                     
                     
                        Ustanovenie SERA.6005 v oddiele 6 prílohy sa nahrádza takto:
                        „SERA.6005 Požiadavky na komunikáciu, odpovedač SSR a elektronickú viditeľnosť vo vzdušnom priestore U-space
                        
                        
                                    a)
                                 
                                 
                                    Zóna s povinným rádiovým vybavením (RMZ)
                                    
                                                1.
                                             
                                             
                                                Pri letoch VFR prevádzkovaných v častiach vzdušného priestoru triedy E, F alebo G a pri letoch IFR prevádzkovaných v častiach vzdušného priestoru triedy F alebo G, ktoré príslušný orgán označil za zóny s povinným rádiovým vybavením (RMZ), sa vyžaduje udržiavanie nepretržitého bdenia na hlasovom spojení lietadlo-zem a v prípade potreby nadviazanie obojsmerného spojenia na príslušnom komunikačnom kanáli s výnimkou prípadov, ak sa riadia inými ustanoveniami, ktoré pre daný vzdušný priestor stanovil poskytovateľ leteckých navigačných služieb.
                                             
                                          
                                                2.
                                             
                                             
                                                Pred vstupom do zóny s povinným rádiovým vybavením piloti na príslušnom komunikačnom kanáli vykonajú počiatočnú hlasovú komunikáciu s uvedením stanice, ktorú volajú, volacej značky, typu lietadla, polohy, hladiny, zámeru letu a ďalších informácií, ktoré stanovuje príslušný orgán.
                                             
                                          
                              
                                    b)
                                 
                                 
                                    Zóna s povinným odpovedačom (TMZ)
                                    Všetky lety prevádzkované vo vzdušnom priestore, ktoré príslušný orgán označil ako zónu s povinným odpovedačom (TMZ), musia mať na palube a v prevádzke odpovedače SSR schopné prevádzky v módoch A a C alebo v móde S s výnimkou prípadov, ak sa riadia inými ustanoveniami, ktoré pre daný vzdušný priestor stanovil poskytovateľ leteckých navigačných služieb.
                                 
                              
                                    c)
                                 
                                 
                                    Vzdušný priestor U-space
                                    Lietadlá s posádkou prevádzkované vo vzdušnom priestore určenom príslušným orgánom ako vzdušný priestor U-space, ktorým poskytovateľ leteckých navigačných služieb neposkytuje službu riadenia letovej prevádzky, musia poskytovateľov služieb U-space na seba neustále elektronicky upozorňovať.
                                 
                              
                                    d)
                                 
                                 
                                    Vzdušné priestory označené ako zóny s povinným rádiovým vybavením, zóny s povinným odpovedačom alebo vzdušný priestor U-space musia byť náležite vyhlásené v leteckých informačných príručkách.“
                                 
                              
                  
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 26. januára 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. apríla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Vykonávacie nariadenie Komisie (EÚ) č. 923/2012 z 26. septembra 2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Ú. v. EÚ L 281, 13.10.2012, s. 1).
         
            (3)  https://www.easa.europa.eu/document-library/opinions.